ລາຍງານຂ່າວແຈ້ງວ່າ ທະຫານເກົາຫລີເໜືອ ຄຸມຂັງນັກຂ່າວອະເມຣິກັນ 2 ຄົນ
ຂ່າວອື່ນໆ: ລາຍງານຂ່າວແຈ້ງວ່າ ຈີນອາດຈະເພີ້ມການ ລາຕເວນຢູ່ໃນເຂດທະເລຈີນໃຕ້; ສະພາແຫ່ງຊາດໄທ ເລີ້ມ ອະພິປາຍກ່ຽວກັບການລົງມະຕິ ບໍ່ໄວ້ວາງໃຈທ່ານອະພ
ສື່ມວນຊົນຂອງເກົາຫລີໃຕ້ກ່າວວ່າທະຫານ ເກົາຫລີເໜືອ ໄດ້ຄຸມຂັງນັກຂ່າວອະເມຣິກັນ 2 ຄົນໃນບໍຣິເວນຊາຍແດນເກົາຫລີເໜືອ ທີ່ຕິດ ກັບຈີນ ລາຍງານຂ່າວແຈ້ງວ່ານັກຂ່າວອະເມຣິກັນທັງ 2 ໄດ້ຖືກຈັບ ໃນມື້ວານນີ້ ໃນບໍຣິເວນແມ່ນ້ຳ YALUທີ່ເປັນເສັ້ນແບ່ງເຂດແດນ ຣະຫວ່າງເກົາຫລີເໜືອກັບຈີນ ມີລາຍງານ ຂ່າວວ່ານັກຂ່າວທັງສອງ ບໍ່ໄດ້ເອົາຫົວຊາຕໍ່ຄຳເຕືອນ ຂອງຍາມເກົາຫລີເໜືອທີ່ໃຫ້ຢຸດເຊົາຖ່າຍຮູບ ລາຍງານ ຂ່າວແຈ້ງໃຫ້ຊາບຕື່ມວ່ານັກຂ່າວທັງສອງຊື່ງເປັນແມ່ຍິງກຳລັງເຮັດວຽກຖ່າຍຮູບເງົາ ໃຫ້ແກ່ບໍຣິສັດຂ່າວອິນເຕີແນັດ CURRENT TV ທີ່ມີສຳນັກງານຢູ່ຣັດຄາລີຟໍເນັຽທາງພາກຕາເວັນຕົກຂອງສະຫະຣັດ ໂຄສົກ ສະຖານທູດສະຫະຣັດຄົນນຶ່ງທີ່ກຸງໂຊລໄດ້ແນະໃຫ້ຖາມ ກ່ຽວກັບເຣື່ອງດັ່ງກ່າວ ກັບກະຊວງການຕ່າງປະເທດສະຫະຣັດຊຶ່ງໃນເວລານີ້ ຍັງບໍ່ທັນໃຫ້ຄວາມເຫັນໃດໆເທື່ອ ຕໍ່ລາຍງານຂ່າວທີ່ວ່ານີ້ ເຫດການດັ່ງກ່າວ ເກີດຂຶ້ນໃນຂະນະທີ່ ພວມມີຄວາມຫລໍ່ແຫລມ ໃນຄວາມສັມພັນຣະຫວ່າງສະຫະຣັດກັບເກົາຫລີເໜືອ ໂດຍທີ່ຄອມມູນິສເກົາຫລີເໜືອ ກຳລັງກະກຽມໃນອັນທີ່ເອີ້ນວ່າ ການສົ່ງດາວທຽມ ຂຶ້ນສູ່ວົງໂຄຈອນ ໃນຕົ້ນເດືອນໜ້າ ສະຫະຣັດແລະເກົາຫລີໃຕ້ກ່າວວ່າ ການສົ່ງດາວທຽມ ທີ່ວ່ານີ້ ທີ່ຈິງແລ້ວແມ່ນເພື່ອເປັນການປົກປິດ ການທົດລອງລູກສອນໄຟຂີປະນາວຸດ ໄລຍະໄກ ເຈົ້າໜ້າທີ່ຈີນ ຄົນນຶ່ງ ກ່າວຕໍ່ສື່ມວນຊົນຂອງທາງການຈີນວ່າ ຈີນອາດຈະດັດແປງ ກຳປັ່ນຂອງກອງທັບ ໃຫ້ເປັນເຮືອຫາປາໃນຈຳນວນເພີ້ມຂຶ້ນ ເພື່ອທຳການລາຕເວນ ໃນເຂດທະເລຈີນໃຕ້ ໃນລາຍງານຂ່າວທີ່ພິມເຜີຍແຜ່ ໂດຍໜັງສືພິມ CHINA DAILY ຂອງທາງການຈີນ ສະບັບທີ່ອອກໃນມື້ນີ້ທ່ານ WU SHUANG ອະທິບໍດີກົມປະມົງ ຂອງຈີນກ່າວວ່າ ການລາຕເວນເພີ້ມຂຶ້ນແມ່ນມີຄວາມຈຳເປັນ ເພື່ອຮັບມືກັບການທ້າທາຍໃໝ່ໆ ແລະບັນຫາສລັບຊັບຊ້ອນກ່ຽວກັບການຄຸ້ມຄອງຫຼາຍໆເຂດ ໃນທະເລຈີນໃຕ້ ທີ່ຈີນອ້າງກັມມະສິດວ່າເປັນດິນແດນຂອງຕົນນັ້ນ ທ່ານ WU ກ່າວວ່າ ຂະນະທີ່ຈີນ ປະເຊີນກັບ ບັນຫາຂັດແຍ້ງເພີ້ມຂຶ້ນ ແລະອັນທີ່ທ່ານເອີ້ນວ່າ ການອ້າງກັມມະສິດໃນດິນແດນຢູ່ໃນເຂດທະເລຈີນໃຕ້ ທີ່ບໍ່ມີຫຼັກຖານສນັບສນຸນ ຂອງປະເທດອື່ນໆນັ້ນຈຶ່ງມີຄວາມຈຳເປັນທີ່ຈະຕ້ອງໄດ້ເພີ້ມ ການລາຕເວນ ເພື່ອປົກປ້ອງຄຸ້ມຄອງສິດທິແລະຜົນປໂຍດຂອງຈີນ ໃນສັບປະດາແລ້ວນີ້ ຟີລິບປິນໄດ້ຮັບຜ່ານຮ່າງກົດໝາຍສະບັບນຶ່ງ ຢືນຢັນອະທິປະໄຕຂອງຕົນ ເໜືອດິນແດນບາງສ່ວນ ຂອງ 2ໝູ່ເກາະ ໃນເຂດທະເລຈີນໃຕ້ ຄືໝູ່ເກາະ SPRATLYS ແລະໝູ່ເກາະ SCARBOROUGH ຈີນກ່າວ ວ່າຕົນມີສິດຄວບຄຸມດິນແດນທັງສອງ ແບບບໍ່ມີໃຜສາມາດໂຕ້ແຍ້ງໄດ້ແລະຄັດຄ້ານ ຕໍ່ການອ້າງກັມມະສິດ ຂອງຟີລິບປິນ ສະມາຊິກສະພາແຫ່ງຊາດ ຂອງໄທ ເລີ້ມການອະພິປາຍ ເປັນເວລາ 2 ມື້ກ່ຽວກັບ ການລົງມະຕິ ບໍ່ໄວ້ວາງໃຈ ນາຍົກຣັຖມຸນຕຣີອະພິຊິດ ເວດຊາຊີວິດແລະຄະນະຣັຖບານຂອງທ່ານ ພັກເພື່ອໄທ ຊຶ່ງເປັນພັກຝ່າຍຄ້ານ ທີ່ເປັນພັນທະມິດກັບອະດີດນາຍົກຣັຖ ມຸນຕຣີທັກສິນ ຊິນນະວັດ ໄດ້ກ່າວຫາ ທ່ານອະພິຊິດແລະຣັຖມຸນຕຣີຫລາຍໆທ່ານວ່າ ສໍ້ຣາດບັງຫລວງ ແລະບໍຣິຫານງານ ທີ່ຜິດພາດ ເປັນທີ່ຄາດ ກັນວ່າ ພັກຝ່າຍຄ້ານຈະຕັ້ງກະທູ້ຖາມ ກ່ຽວກັບຄວາມສັມພັນຂອງຣັຖມຸນຕຣີການຕ່າງປະເທດ ທ່ານກະສິດ ພິຣົມ ກັບພວກປະທ້ວງຕໍ່ຕ້ານຣັຖບານທີ່ເຂົ້າຢຶດສນາມບິນ 2 ແຫ່ງ ທີ່ບາງກອກໃນປີກາຍນີ້ ທ່ານກະສິດໄດ້ໃຫ້ການສນັບສນຸນ ຢ່າງເປັນການເປີດເຜີຍຕໍ່ກຸ່ມພັນທະມິດປະຊາຊົນເພື່ອປະຊາທິປະໄຕ ໃນຣະຫວ່າງການ ເຂົ້າຢຶດເອົາສນາມບິນຊຶ່ງເປັນພາກສ່ວນນຶ່ງ ຂອງແຜນການປະທ້ວງ ໃນຂອບເຂດທີ່ກວ້າງຂວາງເພື່ອຕໍ່ຕ້ານຣັຖບານ ທີ່ນິຍົມທ່ານທັກສິນ ທີ່ກຳອຳນາດໃນເວລານັ້ນ ມະຕິບໍ່ໄວ້ວາງໃຈ ໄດ້ກ່າວຫາພັກປະຊາທິປັດຊຶ່ງເປັນພັກຣັຖບານຂອງທ່ານອະພິຊິດວ່າ ໄດ້ຮັບເງິນບໍຣິຈາກທີ່ຜິດກົດໝາຍຈຳນວນນຶ່ງ ທີ່ຟີລິບປິນ ພວກມຸສລິມ ຫົວຮຸນແຮງໄດ້ຕົກລົງ ທີ່ຈະປ່ອຍພະນັກງານ ສະພາກາແດງ ຄົນນື່ງ ໃນຈຳນວນ 3 ຄົນທີ່ຖືກຈັບໄປເປັນໂຕປະກັນ ໃນເດືອນມັງກອນ ຜ່ານມາ ປະທານ ສະພາກາແດງຟີລິບປິນ,ສະມາຊິກສະພາສູງ RICHARD GORDON ກ່າວວ່າ ທ່ານໄດ້ຮັບຄຳໝັ້ນສັນຍາຈາກຜູ້ນຳຂອງກຸ່ມ ABU SAYYAF ນາຍ ALBADER PARAD ໃນຕອນແລງມື້ນີ້ ຜູ້ນຳກະບົດໄດ້ຕົກລົງ ທີ່ຈະປ່ອຍນຶ່ງໃນຈຳນວນໂຕປະກັນ ຫລັງຈາກກອງທັບຟີລິບປິນ ກ່າວວ່າຕົນຈະຍ້າຍທີ່ຕັ້ງຂອງກຳລັງທະຫານ ການເຄື່ອນໄຫວທີ່ວ່ານີ້ ມີຂຶ້ນຫລັງຈາກນາຍPARAD ຂູ່ວ່າ ຈະຕັດຄໍ ພະນັກງານສະພາກາແດງ ທີ່ເປັນຄົນສວິດ, ອີຕາລີ ແລະຟີລິບປິນ ຖ້າກຳລັງທະຫານຣັຖບານຍັງຕາມລ່າພວກກະບົດຢູ່ ນາຍ PARADໄດ້ກ່າວຄຳຂູ່ໃນການໃຫ້ສຳພາດ ທາງວິທຍຸໃນມື້ວານນີ້ ຫລັງຈາກໄດ້ເກີດການປະທະກັນທີ່ເຮັດໃຫ້ທະຫານ ຣັຖບານຢ່າງນ້ອຍ 3 ຄົນ ແລະພວກຫົວຮຸນແຮງ 2 ຄົນເສັຽຊີວິດ ປະທານາທິບໍດີ ສະຫະຣັດ ທ່ານ BARACK OBAMAມ້ວນທ້າຍການເດີນທາງ ໄປຢ້ຽມຢາມ ຣັດກາລີຟໍເນັຽ ເປັນເວລາ 2 ມື້ ໃນມື້ນີ້ຊຶ່ງຈຸດສຳຄັນໃນການຢ້ຽມຢາມ ກໍແມ່ນ ການປະຊຸມແບບ TOWN HALL ຄັ້ງທີ 2ແລະການປາກົດໂຕ ໃນລາຍການໂອ້ລົມ ທາງໂທຣະພາບຕອນເດິກ ເພື່ອຊອກຫາສຽງສນັບສນຸນເພິ້ມຕື່ມ ຕໍ່ນະໂຍບາຍເສຖກິດຂອງທ່ານ ມື້ວານນີ້ ທ່ານ OBAMAໄດ້ກ່າວຕໍ່ພວກສນັບສນຸນ ທີ່ພາກັນໂຮ່ຮ້ອງເຊັຽທ່ານ ປະມານ 1300 ຄົນທີ່ເມືອງ COSTA MESA ໃນເຂດພາກໃຕ້ ຂອງຣັດກາລີຟໍເນັຽທີ່ໄດ້ຮັບຄວາມກະທົບ ຢ່າງໜັກ ຈາກສະພາບການຊັກຊ້າລົງຂອງເສຖກິດ ໃນຄືນວານນີ້ ທ່ານກ່າວວ່າ ທ່ານໄດ້ ສືບທອດບັນຫາທາງດ້ານການເງິນແຕ່ທ່ານຈະຮັບເອົາຄວາມຮັບຜິດຊອບ ກ່ຽວກັບເຣື່ອງນີ້ ປະທານາທິບໍດີ OBAMAໄດ້ຮັບຮູ້ ເຖິງຄວາມໂກດແຄ້ນຂອງປະຊາຊົນ ກ່ຽວກັບການຈ່າຍເງິນບຳເນັດທີ່ເປັນບັນຫາໂຕ້ແຍ້ງ ໃຫ້ແກ່ຄະນະບໍຣິຫານ ຂອງບໍຣິສັດ AIGຊຶ່ງເປັນກຸ່ມປະກັນພັຍ ຍັກໃຫຍ່ຣະຫວ່າງປະເທດ ຂອງສະຫະຣັດທີ່ໄດ້ຮັບເງິນຊ່ອຍເຫລືອ ຈາກຣັຖບານກາງສະຫະຣັດນັ້ນ ສຳລັບຂ່າວລາຍລະອຽດເຊິນຟັງສຽງທີ່ບັນທຶກໄວ້